كاروسيوس

كاروسيوس (بالكامل : ماركوس اوريليوس موزيوس كاروسيوس)(بالإنجليزي: Carausius) اتولد سنت 286 و مات سنت 293 بالتقويم اليولياني (الميلادي القديم) , كان قائد عسكري فى الامبراطورية الرومانية فى القرن التالت الميلادي . كاروسيوس كان من ضمن القاده العسكريين من منطقت الغال اللى خدموا فى الجيش الامبراطوري , لكنه انشق عن الامبراطوريه و استقل بحكم بريطانيا لمدت 7 سنين قبل ما وزير ماليته اليكتوس يقتله و يستولي ع الحكم منو.

 تاريخه 
كاروسيوس كان محارب من اصل متواضع , انضم للجيش الروماني الامبراطوري ضمن حملت الامبراطور ماكسيميان سنت 285 ضد قبايل المتمردين فى منطقت الغال . تفوقه العسكري و تميزه بين اقرانه خلّى ماكسيميان يعيّنه قائد للـ كلاسيس بريتانيكا Classis Britanica , اللى هو الاسطول الامبراطوري المكلف بحمايت القنال الإنجليزي من هجمات القراصنه الفرنسيين و السكسونيين .
بعد فتره من الحملات الناجحه على القراصنه , ماكسيميان اكتشف ان كاروسيوس بياخد الكنوز اللى بيتم مصادرتها من القراصنه و يحتفظ بيها لنفسو بدل ما يرجعها لخزنت الامبراطوريه و انه ابتدا يكون جيش خاص بيه عن طريق تجنيد المرتزقة , و بالتالي ماكسيميان اصدر امر بالقبض على كاروسيوس و اعدامه . لما كاروسيوس سمع بالخبر , قرر التمرد على الامبراطورية الرومانية و اعلن العصيان و الانفصال بالجزيره البريطانيه و جزء من الساحل الفرنساوي اللى اودامها , و اعلن نفسو امبراطور مستقل على بريطانيا .C. E. V. Nixon & Barbara Saylor Rodgers (ed & trans), In Praise of Later Roman Emperors: The Panegyrici Latini, University of California Press, 1994, 8:6; Aurelius Victor, Book of Caesars 39:20-21; Eutropius, Abridgement of Roman History 21; Orosius, Seven Books of History Against the Pagans 7:25.2-4
كاروسيوس خلال فترت شغله كقائد نجح فى تكوين جيش ضخم من المرتزقه غير القوات النظاميه اللى معاه , بالاضافة لسفن الاسطول اللى بيحمي القنال الإنجليزي , كمان كان معاه كتايب عسكريه بريطانيه بتحمي ضهرو فى بريطانيا نفسها , ده طبعاً بخلاف العبيد المحاربين اللى اسرهم من هجماته ع القراصنه .Panegyrici Latini 8:12
المؤرخ البريطاني و الاثري شيبرد فرير بيستغرب ازاي كاروسيوس قدر يكون جيش برّي ضخم على الرغم من انه كان قائد بحري موجود فى البحر معظم الوقت . و بيقترح ان شعبيت كاروسيوس فى بريطانيا ممكن يكون سببها انه ساعد دقلديانوس على احتلال بريطانيا و ضمها للامبراطوريه الرومانيه , و بيبني الفرضيه دي على ان دقلديانوس ما أخدش لقب بريتانيكوس ماكسيموس Britanicus Maximus يعني "سيد بريطانيا" غير سنت 285 و هى نفس السنه اللى كاروسيوس اتعين فيها قائد للاسطول بتاع القنال الإنجليزي .Sheppard Frere, Britannia: a History of Roman Britain, third edition, Pimlico, 1987, pp. 326-327 بس فى اى الاحول اشتراك كاروسيوس فى حملت ماكسيميان فى منطقت الغال ممكن برضو يكون سبب كافي للشعبيه دي , على الاقل فى منطقت القنال الإنجليزي من ناحيت ساحل فرنسا .

 الحمله الرومانيه لاسترداد بريطانيا 
ما بين سنت 288 و 289 و بعد تمرد كاروسيوس , ماكسيميان جهز حمله عسكريه ضخمه لغزو بريطانيا و ارجاعها للامبراطورية الرومانية , بس الحمله دي فشلت حسب المصادر التاريخيه بسبب العواصف الشديده اللى كسرت كل الاسطول بتاع ماكسيميان .Panegyrici Latini 10:12.1 بس فيه مؤرخين تانيين بيقولوا ان كاروسيوس انتصر عسكرياً على ماكسيميان , و ده خلى ماكسيميان يقبل بالصلح المؤقت .Eutropius, Abridgement of Roman History 22 بعد المعاهده كاروسيوس ابتدا يحس انه اكتسب شرعيه و بدأ ينزّل عمله جديده فى بريطانيا مختلفه عن العمله الرومانيه , العمله الجديده كان عليها اسمه و صورته بدل اسم و صورت دقلديانوس و ماكسيميان اللى كانوا الحكام الرسميين للامبراطوريه الرومانيه . العملات بتاعت كاروسيوس بدأت بجودة عاديه و بعدين ابتدا يعملها بطريقه اجمل و اشيك من العمله الرومانيه و ده خلى اقبال التجار عليها يزيد و ده طبعاً كا بيهدد وضع العمله الرومانيه الرسميه.

 الدعايه السياسيه لاستقلال بريطانيا 
خلال حكمه , كاروسيوس نجح بشكل كبير انه يقنع جموع كبيره من الشعب البريطاني بفكرت الاستقلال عن روما و استخدم العملات الجديده بتاعتو كجزء من جهاز الدعايه السياسيه لنفسو و لفكرت الاستقلال . مثلاً هنلاقي بعض العملات بجوده عاليه مكتوب عليها Restitutor Britanniae يعني "الراجل اللى رجع بريطانيا للبريطانيين" , و عملات تانيه مكتوب عليها Genius Britanniae بمعنى "استعادة الروح البريطانيه" . جودت العملات و انتشارها فضلاً عن الرسايل السياسيه اللى مكتوبه عليها خليت كتير من الناس فى بريطانيا و حتى فى اراضي الامبراطرويه الرومانيه تعتبر حكم كاروسيوس انجح و اقوى من حكم دقلديانوس و ماكسيميان اللى كانوا بيواجهوا صعوبات شديده فى السيطره على ولايات الامبراطوريه اللى كانت بتحاول تنفصل عنها .
من الملاحظات المدهشه ان عملات كاروسيوس برضو كانت بتشير لأساطير رومانيه و بتعمل شكل من اشكال التقابل الادبي بين شخصيت كاروسيوس و شخصيت البطل الاسطوري المنتظر اللى هايحرر بريطانيا من الاحتلال الروماني . فى التاريخ الروماني كله تقريباً مفيش حاكم روماني غير كاروسيوس استخدم الطريقه المبتكره دي عشان يعمل دعايه سياسيه لنفسو .Guy de la Bédoyère, 'Carausius and the Marks RSR and INPCDA' in Numismatic Chronicle 158 (1998), pp. 79-88

 اغتيال كاروسيوس 
الوضع فضل مستقر لغايت لما القيصر الجديد قسطنطيوس المعاون لـماكسيميان قام بحمله عسكريه فى الغال و استولى على مستعمرات كاروسيوس و هزم القوات المواليه ليه على الشط الفرنساوي من القنال الإنجليزي سنت 293 . الحاجه الوحيده اللى منعت قسطنطيوس من عبور القنال الإنجليزي و غزو بريطانيا كانت ان الاسطول بتاعو لسه مكانش جاهز , و عليه كاروسيوس حاول يكسب شوية وقت يزبط فيهم القوات البريه بتاعتو فى بريطانيا .Panegyrici Latini 6:5, 8.6-8 بس بشكل مفاجيء وزير الماليه بتاعو اليكتوس عمل انقلاب عسكري عليه و قتله و استولى على الحكم لنفسو . حكم اليكتوس استمر 3 سنين بس و بعدها اتقتل اثناء غزو القوات الرومانيه لبريطانيا على ايد واحد من القاده بتوع قسطنطيوس و اسمه يوليوس اسكليبودوتوس .Eutropius, Abridgement of Roman History 9.22; Aurelius Victor, Book of Caesars 39.42

 مراجع 

تصنيف:رومان
تصنيف:امبراطوريه رومانيه
تصنيف:امبراطرة الرومان